Impasagepsep ni Mayor Ediboy a sayaatenda ti agtungpal iti pagannurotan iti programa ti 4 P’s. Kalikaguman ti Alkalde a makomplementaran dagiti serbisio a maited kadakuada a karaman pay ti Philhealth benefit babaen iti nasayaat a panangibanagda ken apresiarenda dagitoy a tulong ken sursuruenda a tuntonen ti karbenganda babaen ti panangprobitsarda ti serbisio kadagiti maseknan nga Ahensia ken ti Gobierno Lokal.
Iti pannaki-amad ti Web In-Action kadagiti recipients, pinagyamananda dagitoy a maitulong kadakuada iti panangilungalong ti Gobierno Munisipal nga idauluan ni Mayor Ediboy ket madadaanda a mangannurot iti mayetnag a pagannurotan tapno maipatungpal a nasayaat ti programa kas napateg a pammilin ti Ama ti Ili.
Iti Nobiembre 8, 2012, naituloy ti pannakaiwaras ti Philhealth ID’s kadagiti saan pay a nakaawat nga umili nga agnaed iti barangay ket naangay iti Cabugao Cultural and Sports Complex. Inatendaran met laeng ni Mayor Ediboy daytoy a panagtataripnong tapno palagipan ken imatanganna dagiti umawat kadagitoy a benepisio.
Naibunong dagiti Philhealth ID’s kadagiti maseknan nga umawat babaen ti panangimaton dagiti pannakabagi ti MSWDO nga idauluan ni Mrs. Lydia S. Gazmen, MSWD Officer.
Nakikaysa met iti pannakaibunong dagiti Philhealth Cards da Vice Mayor Danny Q. Gazmen, SB Member Dr. Carlito S. Pano, Committee Chair on Social Services; SB Member Vicky S. Serna ken SB Member Benedicto M. Savellano. # (Web In-Action)
ilo_Latn ilo_Latn ilo_Latn ilo_Latn eng_Latn